Uredba Komisije (EGS) št. 2539/84

z dne 5. septembra 1984

o določitvi podrobnih pravil za nekatere načine prodaje zamrznjenega govejega mesa, ki ga hranijo intervencijske agencije

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 805/68 z dne 27. junija 1968 o skupni ureditvi trga za goveje in telečje meso [1], kakor je bila nazadnje spremenjena z Aktom o pristopu Helenske republike, in zlasti člena 7(3) Uredbe,

ker Uredba Sveta (EGS) št. 98/69 z dne 16. januarja 1969 o splošnih pravilih prodaje zamrznjenega govejega in telečjega mesa s strani intervencijskih agencij [2], kakor je bila spremenjena z Uredbo (EGS) št. 429/77 [3], določa, da se lahko prodajne cene določijo na pavšalni osnovi vnaprej ali pa se določijo na podlagi razpisa;

ker je na splošno zelo veliko vlog v zvezi z nekaterimi načini prodaje zamrznjenega govejega in telečjega mesa, ki ga hranijo intervencijske agencije; ker je zaradi izpolnjevanja nekaterih posebnih zahtev in za zagotovitev boljšega finančnega upravljanja intervencijskih zalog treba določiti dvofazni prodajni postopek, ki najprej vključuje prodajo na podlagi razpisa in nato prodajo po vnaprej določenih cenah; ker je treba predpisati podrobna pravila za tako vrsto prodaje;

ker Uredba Komisije (EGS) št. 2173/79 [4] določa podrobna pravila za prodajo govejega mesa, ki so ga odkupile intervencijske agencije, z obema prodajnima načinoma po vnaprej določenih cenah in na podlagi razpisa; ker je treba zaradi poenostavitve to kar najbolj upoštevati;

ker je treba zaradi zagotavljanja gospodarnega upravljanja zalog določiti, da naj intervencijske agencije najprej prodajo meso, ki je najdlje skladiščeno;

ker je zaradi upravnih težav, ki jih bo to povzročilo v nekaterih državah članicah, treba predvideti odstopanje od druge alinee člena 2(2) Uredbe (EGS) št. 2173/79;

ker so ukrepi, predvideni s to uredbo, v skladu z mnenjem Upravljalnega odbora za goveje in telečje meso,

SPREJELA NASLEDNJO UREDBO:

Člen 1

1. Ta uredba določa podrobna pravila za nekatere načine prodaje zamrznjenega govejega mesa, ki ga hranijo intervencijske agencije držav članic, v dveh zaporednih fazah, v prvi fazi z razpisom in v drugi na podlagi cen, določenih na enotni osnovi vnaprej.

2. S pridržkom določb te uredbe prodaja na podlagi razpisa in nato po vnaprej določenih cenah poteka v skladu z določbami Uredbe (EGS) št. 2173/79.

3. Intervencijske agencije najprej prodajo proizvode, ki so najdlje skladiščeni.

Člen 2

1. V prvi fazi se meso ponudi v prodajo z razpisom.

2. Brez poseganja v člena 6 in 7 Uredbe (EGS) št. 2173/79 priloge k Uredbi v zvezi s prodajo zadevne govedine nadomestijo obvestilo o javnem razpisu.

Podatki o količinah in lokacijah, kjer je meso skladiščeno, se lahko dobijo z naslovov, danih v Prilogi prej navedene uredbe glede prodaje zadevnega govejega mesa. Poleg tega lahko intervencijske agencije objavijo razpise na svojem sedežu oziroma jih objavijo na drug način.

3. Uporabljajo se določbe člena 8 Uredbe (EGS) št. 2173/79, ki urejajo sodelovanje v postopku razpisa in prijave na razpis.

Ponudbe, ki ponujajo ceno, nižjo od minimalne cene iz člena 3(1), se ne upoštevajo.

Ponudbe naj ne navajajo hladilnic ali skladišč, v katerih so zadevni proizvodi skladiščeni.

Člen 3

1. Brez poseganja v člena 9 in 10 Uredbe (EGS) št. 2173/79 intervencijske agencije za vsako kakovost zamrznjenega govejega mesa dodelijo prodajne količine tistim ponudnikom, katerih ponudbe vključujejo ceno, višjo ali enako minimalni ceni, določeni v prilogi uredbe o prodaji zadevnega govejega mesa.

Za uporabo prvega pododstavka intervencijske agencije najprej sprejmejo ponudbo ali ponudbe, ki ponujajo najvišjo ceno nad prej navedeno minimalno ceno. Druge količine se razdelijo med ponudnike iz prvega pododstavka glede na ponujene cene, začenši pri tisti, ki je najvišja nad zadevno minimalno ceno.

Kadar je prejetih več ponudb z isto ceno in zato razpoložljiva količina ne zadostuje, le-to intervencijska agencija razdeli, kjer je to primerno, z ustreznim soglasjem ponudnikov ali z žrebom.

2. Brez poseganja v člen 11 Uredbe (EGS) št. 2173/79 zadevna intervencijska agencija vsakega ponudnika obvesti o rezultatih njegove udeležbe na razpisu najpozneje v štirih delovnih dneh po roku, določenem za oddajo ponudb na razpis.

3. Po zaključku zgoraj navedene prodaje na podlagi razpisa intervencijske agencije na svojih sedežih objavijo količine, ki so še na voljo.

Člen 4

1. Količine, ki so ostale na voljo po zaključku prodaje na podlagi razpisa iz členov 2 in 3, se dajo v prodajo po minimalni ceni, določeni v prilogi uredbe o prodaji zadevnega govejega mesa.

2. Vloge za nakup se lahko oddajo od petega delovnega dne po roku, določenem za oddajo ponudb na zadevni razpis.

3. Vloge za nakup naj ne navajajo hladilnic ali skladišč, v katerih so zadevni proizvodi skladiščeni.

Člen 5

Brez poseganja v prvi pododstavek člena 15(1) Uredbe (EGS) št. 2173/79 se višina varščine določi ob vsaki prodaji.

Člen 6

Brez poseganja v člen 18(1) Uredbe (EGS) št. 2173/79 je rok za prevzem mesa, ki je bilo prodano v skladu s to uredbo, dva meseca od roka za oddajo ponudb na razpis, pri prodaji po vnaprej določenih cenah pa od datuma prejema vloge iz člena 3(2) navedene uredbe.

Člen 7

Intervencijske agencije obvestijo Komisijo v roku iz člena 3(2) o vsakem razpisu, o zahtevanih količinah in ustreznih ponujenih cenah ter o dodeljenih količinah in dejansko uporabljenih prodajnih cenah iz člena 3.

Člen 8

Določbe te uredbe se uporabljajo za posamezne prodaje, če se uredbe o takih prodajah sklicujejo nanjo.

Člen 9

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 5. septembra 1984

Za Komisijo

Poul Dalsager

Član Komisije

[1] UL L 148, 28.6.1968, str. 26.

[2] UL L 14, 21.1.1969, str. 2.

[3] UL L 61, 5.3.1977, str. 18.

[4] UL L 251, 5.10.1979, str. 12.

--------------------------------------------------